Līgums Nr._________________________
“Lietus ūdens kanalizācijas sistēmas maģistrālo kolektoru uzturēšana Daugavas kreisajā krastā Rīgā no 2025.gada 1.janvāra līdz 2029.gada 31.decembrim”

Rīgā,                                                                              
Datums skatāms laika zīmogā
Rīgas valstspilsētas pašvaldības Ārtelpas un mobilitātes departaments, juridiskā adrese Ģertrūdes iela 36, Rīga, LV-1011 (turpmāk – Pasūtītājs) tās direktora    p.i. [..] personā, kura rīkojas, saskaņā ar Rīgas domes 2023.gada 30.augusta saistošo noteikumu Nr. RD-23-235-sn “Rīgas valstspilsētas pašvaldības nolikums” 42.3.7. apakšpunktu un 74. punktu, Rīgas domes 2024.gada 24.janvāra nolikuma Nr. RD-24-382-no “Rīgas valstspilsētas pašvaldības Ārtelpas un mobilitātes departamenta nolikums” 7.7., 9.1. un 9.6. apakšpunktu un Rīgas domes priekšsēdētāja 2024.gada 23.augusta rīkojumu Nr. RD-24-76-p, no vienas puses, un
Ceļu būves firma SIA “BINDERS”, vienotais reģistrācijas numurs 40003164644, juridiskā adrese Smilšu iela 10-104, Rīga, LV-1050 (turpmāk – Izpildītājs), tās valdes priekšsēdētāja [..] personā, kurš rīkojas, pamatojoties uz [..], no otras puses. Pasūtītājs un Izpildītājs, abi kopā (turpmāk – Puses), ņemot vērā, ka, saskaņā ar atklāta konkursa „Lietus ūdens kanalizācijas sistēmas maģistrālo kolektoru un sūkņu staciju uzturēšana Rīgā no 2025.gada 1.janvāra līdz 2029.gada 31.decembrim” (iepirkuma identifikācijas Nr. CAIP 2024/64) rezultātiem, Izpildītājs ir ieguvis tiesības noslēgt šo līgumu un ņemot vērā, ka pirms atklātā konkursa „Lietus ūdens kanalizācijas sistēmas maģistrālo kolektoru un sūkņu staciju uzturēšana Rīgā no 2025.gada 1.janvāra līdz 2029.gada 31.decembrim” (turpmāk – Konkurss) piedāvājuma iesniegšanas Izpildītājs ir iepazinies ar Konkursa dokumentāciju un uzturamo objektu stāvokli dabā, un Izpildītājs, pamatojoties uz šo informāciju, ir iesniedzis piedāvājumu, Puses noslēdz līgumu (turpmāk – Līgums) ar tālāk minētajiem nosacījumiem:

1. Līguma priekšmets

1.1. Izpildītājs apņemas laika periodā no 2025.gada 1.janvāra plkst.0:00 līdz 2029.gada 31.decembra plkst.24:00 veikt lietus ūdens kanalizācijas sistēmas maģistrālo kolektoru un sūkņu staciju uzturēšanu (turpmāk – Darbi) saskaņā ar Līguma noteikumiem, tehniskajām prasībām (pielikums Nr.1), Izpildītāja iesniegto piedāvājumu, darbu daudzumu un izmaksu sarakstu vienam gadam (pielikums Nr.2) un gada izmaksu sadalījuma pa mēnešiem sarakstu (pielikums Nr.4). 

1.2. Ņemot vērā faktu, ka Darbi tiek finansēti no pašvaldības budžeta, kurš tiek apstiprināts katru kalendāro gadu, katra kalendārā gada līguma summa (visu attiecīgā kalendārā gada darbu izmaksu kopsumma) tiks noteikta ar papildus vienošanām pie Līguma, kuras Puses noslēgs pēc attiecīgā kalendārā gada budžeta apstiprināšanas. Ja budžets nav apstiprināts līdz iepriekšējā gada 31.decembrim, Puses atbilstoši piešķirtajiem līdzekļiem papildus vienošanos slēdz uz īsāku termiņu, bet pēc budžeta apstiprināšanas - uz atlikušo kalendārā gada daļu. 
1.3. Darbi tiek veikti ar Izpildītāja tehniskajiem līdzekļiem, materiāliem un darbaspēku.
2. Maksājumu un darbu pieņemšanas kārtība
2.1. 5 (piecu) darba dienu laikā pēc attiecīgā mēneša beigām Izpildītājs sastāda aktu par izpildītajiem Darbiem attiecīgajā mēnesī (veidlapa pielikumā Nr.5) un iesniedz šo aktu izvērtēšanai Pasūtītājam. Aktā norāda Darbu veidu, Darbu daudzumu un adresi, kur šie Darbi veikti.
2.2. Pasūtītājs 5 (piecu) darba dienu laikā pārbauda aktā norādītās informācijas atbilstību faktiski paveiktajam, tāpat pārbauda izmaksu atbilstību Izpildītāja Konkursa piedāvājumā norādītajam un paveikto Darbu kvalitāti. Pēc akta pārbaudes Pasūtītāja pārstāvis vai nu paraksta šo aktu vai dod norādi Izpildītājam par nepieciešamību labot aktu. 
2.3. 30 (trīsdesmit) dienu laikā pēc akta parakstīšanas un rēķina iesniegšanas Līguma 2.5.punktā noteiktajā kārtībā Pasūtītājs samaksā Izpildītājam savstarpēji apstiprinātajā aktā norādīto izpildīto Darbu izmaksu kopsummu. Ja aktā norādītā izmaksu kopsumma pārsniedz gada izmaksu sadalījuma pa mēnešiem sarakstā norādīto attiecīgā mēneša summu, Pasūtītājs ir tiesīgs pārsniegto daļu samaksāt nākamajā mēnesī pēc tam, kad paveikto Darbu izmaksu kopsumma būs mazāka par plānotajām izmaksām.
2.4. Līgumā paredzētos maksājumus veic Rīgas valstspilsētas pašvaldības Finanšu departaments. Noformējot elektronisko rēķinu, Izpildītājs tajā norāda šādu informāciju:
Pakalpojuma saņēmējs: Rīgas valstspilsētas pašvaldība

Adrese: Rātslaukums 1, Rīga, LV-1050

[..]
Rīgas valstspilsētas pašvaldības iestāde: Rīgas valstspilsētas pašvaldības Ārtelpas un mobilitātes departaments

Rīgas valstspilsētas pašvaldības iestādes adrese: Ģertrūdes iela 36, Rīga, LV-1050

Rīgas valstspilsētas pašvaldības iestādes kods: 213

2.5. Rēķina formāts un iesniegšanas kārtība:
2.5.1. Izpildītājs sagatavo grāmatvedības attaisnojuma dokumentus elektroniskā formātā (turpmāk - elektronisks rēķins), atbilstoši Rīgas valstspilsētas pašvaldības portālā www.eriga.lv (turpmāk - portāls), sadaļā „Rēķinu iesniegšana” norādītajai informācijai par elektroniskā rēķina formātu.
2.5.2. Elektroniskos rēķinus apmaksai Izpildītājs iesniedz Pasūtītājam, izvēloties vienu no sekojošiem rēķina piegādes kanāliem:
· izveido programmatūru datu apmaiņai starp Izpildītāja norēķinu sistēmu un pašvaldības vienoto informācijas sistēmu (WEB API);

· augšupielādē rēķinu failus portālā www.eriga.lv, atbilstoši portālā www.eriga.lv, sadaļā „Rēķinu iesniegšana” norādītajai informācijai par failu augšupielādi XML formātā;

2.5.3. izmanto manuālu rēķina informācijas ievades Web formu www.eriga.lv, sadaļā „Rēķinu iesniegšana”.
2.6. Līgumā noteiktā kārtībā iesniegts elektronisks rēķins nodrošina Pusēm elektroniskā rēķina izcelsmes autentiskumu un satura integritāti.
2.7. Elektroniskā rēķina apmaksas termiņš ir 30 (trīsdesmit) dienu laikā no dienas, kad Izpildītājs iesniedzis Pasūtītājam elektronisku rēķinu, atbilstoši portāla www.eriga.lv sadaļā „Rēķinu iesniegšana” norādītajai informācijai par elektroniskā rēķina formātu.
2.8. Elektroniskā rēķina apmaksas termiņu skaita no dienas, kad Izpildītājs atbilstoši portālā www.eriga.lv, sadaļā „Rēķinu iesniegšana” norādītajai informācijai par elektroniskā rēķina formātu, ir iesniedzis Pasūtītājam elektronisku rēķinu, ar nosacījumu, ka Izpildītājs ir iesniedzis pareizi, atbilstoši Līguma nosacījumiem, aizpildītu elektronisko rēķinu un Pasūtītājs to ir pieņēmis apmaksai. 
2.9. Izpildītājam ir pienākums portālā www.eriga.lv sekot līdzi iesniegtā elektroniskā rēķina apstrādes statusam. 
2.10. Ja Izpildītājs ir iesniedzis nepareizi aizpildītu un/vai Līguma nosacījumiem neatbilstošu elektronisko rēķinu, Pasūtītājs šādu rēķinu apmaksai nepieņem un neakceptē. Izpildītājam ir pienākums iesniegt atkārtoti pareizi un Līguma nosacījumiem atbilstoši aizpildītu elektronisko rēķinu. Šādā situācijā, elektroniskā rēķina apmaksas termiņu skaita no dienas, kad Izpildītājs ir iesniedzis atkārtoto elektronisko rēķinu.
2.11. Pasūtītājs atbilstoši Publisko iepirkumu likuma 61.panta piektajai daļai Līguma darbības laikā atkarībā no piešķirtā finansējuma apmēra un/vai no darbu nepieciešamības vai citiem objektīviem apstākļiem ir tiesīgs vienpusēji mainīt plānotos darba apjomus ar nosacījumu, ka minēto izmaiņu apjoms nesasniedz 10% no Līguma summas. Par darbu apjoma izmaiņām Pasūtītājs savlaicīgi informē Izpildītāju un Izpildītājam šis paziņojums ir saistošs.
2.12. Pasūtītājam ir tiesības veikt ieturējumus no Izpildītājam veicamajiem maksājumiem šādos gadījumos:
2.12.1. ja Pasūtītājs saskaņā ar Līgumu ir aprēķinājis Izpildītājam līgumsodus;
2.12.2. ja Izpildītājs nav atlīdzinājis Pasūtītājam zaudējumus, kas radušies Izpildītāja vai tā piesaistīto personu, t. sk., apakšuzņēmēju, rīcības (darbības vai bezdarbības) rezultātā. Šādā gadījumā Pasūtītājs ir tiesīgs veicamo maksājumu samazināt nodarīto zaudējumu apmērā.
2.13. Par veicamo maksājumu samazināšanu un tā iemesliem Pasūtītājs iesniedz Izpildītājam rakstveida paziņojumu, norādot  maksājumu samazināšanas pamatojumu.
3. Pasūtītāja tiesības un pienākumi
3.1. Pasūtītājam ir tiesības kontrolēt Līguma prasību izpildi, saņemt no Izpildītāja informāciju par Līguma izpildes gaitu, dot norādījumus, sniegt savas instrukcijas, datus un pretenzijas.
3.2. Pasūtītājam ir tiesības jebkurā laikā pārbaudīt Izpildītāja atbilstību Konkursa dokumentos Pasūtītāja pieprasītajiem kvalifikācijas noteikumiem un Izpildītāja piedāvājumā iesniegtās kvalifikācijas un uzturēšanas pakalpojuma kvalitātes nodrošināšanas pasākumu plāna datiem un Izpildītāja neatbilstības gadījumā pieprasīt neatbilstības novēršanu saprātīgā termiņā.
3.3. Pasūtītājs nekavējoties informē Izpildītāju par atklātajiem defektiem, kļūdām, trūkumiem un citiem ar Līguma izpildi saistītajiem būtiskajiem apstākļiem.
4. Izpildītāja tiesības un pienākumi
4.1. Izpildītājs veic Darbus atbilstoši Līgumā un spēkā esošajos normatīvajos aktos noteiktajiem noteikumiem, izmantojot Izpildītāja sastādītajā uzturēšanas pakalpojuma kvalitātes nodrošināšanas pasākumu plānā minētos pasākumus, tehniku un iekārtas.
4.2. Izpildītājam ir pienākums atlīdzināt Darbu veikšanas gaitā trešajām personām, videi, transporta būvēm nodarītos zaudējumus.
4.3. Attiecībā uz to Līguma daļu, kuras ietvaros tiek veikti būvdarbi, Izpildītājam jānodrošina, ka šo būvdarbu izpildes laikā Izpildītājam un tā piesaistītajiem apakšuzņēmējiem ir apdrošināta civiltiesiskā atbildība par to darbības vai bezdarbības rezultātā nodarīto kaitējumu trešo personu dzīvībai un veselībai un nodarītajiem zaudējumiem trešo personu mantai atbilstoši spēkā esošo normatīvo aktu prasībām.
4.4. Izpildītājs dod 3 (trīs) gadu garantiju izpildītajiem Darbiem, kas paredzēti Darbu daudzumu un izmaksu saraksta 4.-7.pozīcijā, 9.-11.pozīcijā, 15., 17.-19.pozīcijā un apņemas par saviem līdzekļiem novērst jebkurus defektus vai nepilnības, kurus Pasūtītājs konstatējis šajā punktā norādītajā garantijas termiņa laikā, ja defekti vai nepilnības radušās Izpildītāja un/vai viņa apakšuzņēmēja vainas dēļ. Garantija stājas spēkā no brīža, kad Pasūtītājs pieņēmis Darbus atbilstoši Līguma nosacījumiem. Gadījumā, ja pēc Pasūtītāja pieprasījuma Izpildītājs garantijas laikā vienu un to pašu defektu ir novērsis vairāk kā divas reizes, šajā punktā minētais 3 (trīs)  gadu garantijas termiņš attiecībā uz Darbu daļu, kurai Izpildītājs vairāk kā 2 (divas) reizes novērsis defektus, automātiski tiek pagarināts vēl uz tādu pašu termiņu, kā sākotnējais garantijas termiņš (uz 3 (trīs) gadiem) (skaitot no brīža, kad Pasūtītājs trešo reizi konstatējis defektu).
4.5. Izpildītājs nekavējoties informē Pasūtītāju par visām ar Līguma izpildi saistītajām problēmām un būtiskajiem apstākļiem un, vajadzības gadījumā, pieprasa Pasūtītājam informāciju, kas nepieciešama operatīvai Darbu veikšanai. 
4.6. Izpildītājam Darbi jāplāno katram gadam paredzēto līdzekļu ietvaros, kas tiek noteikti ar Līguma 1.2.punktā paredzēto papildus vienošanos, kā arī katra mēneša izmaksu ietvaros, kas norādītas uzturēšanas darbu gada izmaksu sadalījuma pa mēnešiem sarakstā. Izpildītājs ir tiesīgs palielināt kādā no mēnešiem plānotās izmaksas (palielinot Darbu daudzumu vai mainot darbu veidus), tikai tad, ja šādas darbības iepriekš saskaņotas ar Pasūtītāju, un ņemot vērā faktu, ka kopējā gada izmaksu summa paliek nemainīga. 
5. Lietus ūdens kanalizācijas sistēmas uzturēšanas vispārīgie nosacījumi
5.1. Izpildītājs nodrošina Darbu veikšanu visu diennakti 7 (septiņas) dienas nedēļā laika periodā no 2025.gada 1.janvāra plkst.0:00 līdz 2029.gada 31.decembra plkst.24:00 atbilstoši spēkā esošajiem normatīvajiem aktiem un Līguma prasībām.
5.2. Izpildītājam, veicot Darbus, ir jānodrošina pēc iespējas mazāks satiksmes traucējums, jānodrošina sabiedriskā transporta satiksme un tās prioritāte, kā arī jāorganizē Darbi tādā veidā, lai Darbu veikšanas teritorijā tiktu nodrošināta pēc iespējas mazāka iedzīvotāju miera traucēšana.
5.3. Veicot Darbus, Izpildītājs ir atbildīgs par transportlīdzekļu un mehānismu aprīkojumu, strādājošo apģērbu, kā arī citu darba drošības pasākumu atbilstību Ministru kabineta 2001.gada 2.oktobra noteikumu Nr.421 „Noteikumi par darba vietu aprīkošanu uz ceļiem” prasībām.
5.4. Pagaidu ceļa zīmju, norobežojošo elementu un citu Darbu vietas aprīkošanai nepieciešamo tehnisko līdzekļu uzstādīšanu Darbu izpildes laikā, kā arī satiksmes regulēšanu, ja tas nepieciešams, nodrošina Izpildītājs par saviem līdzekļiem.
5.5. Veicot Darbus, Izpildītājs ir materiāli atbildīgs par inženierkomunikāciju aizsardzības noteikumu, vides aizsardzības noteikumu un satiksmes drošības pasākumu izpildi.
5.6. Izpildītāja pārstāvim, kas ir atbildīgs par prasībām atbilstošu Darbu vadīšanu, ir jāpiedalās visās kārtējās un ārkārtas sapulcēs, kuras Pasūtītājs ir sasaucis. Izpildītājam sapulcēs ir jāsniedz dienas kārtībai atbilstoša informācija. Izpildītājam ir tiesības pieprasīt sapulces sasaukšanu, ja tai ir būtiska nozīme Darbu veikšanai. 
5.7. Izpildītājam ir pienākums pēc Pasūtītāja pārstāvja pieprasījuma, atstādināt no Darbu veikšanas jebkuru Darbā vietā esošo personu, t.sk., ja nepieciešams arī personu, kas ir atbildīga par uzturēšanas pakalpojuma kvalitāti vai Darbu vadītāju/meistaru, kurš: a) izpilda pienākumus nekompetenti vai pavirši; b) nepilda Līguma noteikumus; c) savā darbībā pastāvīgi neievēro darba drošības, sanitārās vai vides aizsardzības prasības. 
5.8. Gadījumā, ja radušies nepārvaramas varas apstākļi, kas var kavēt satiksmi vai tās drošību (izskalojumi, plūdi u.tml.), kuru neprognozējamā rakstura dēļ to novēršana nav iekļauta Līgumā, Izpildītājs pēc informācijas saņemšanas, nekavējoši uzsāk stihiskā negadījuma seku novēršanu vai bīstamā posma norobežošanu vai slēgšanu un informē Pasūtītāju. Par šajā punktā minēto Darbu izpildi Pasūtītājs var Izpildītājam segt neplānotās papildus izmaksas. 
5.9.  Izpildītājs pilnā apmērā atbild par apakšuzņēmēju darbību/bezdarbību un pārkāpumiem.
5.10. Ja Izpildītājs Darbu veikšanas gaitā ir demontējis kādus materiālus, kas var tikt izmantoti atkārtoti, tad, pēc Pasūtītāja norādījumiem, Izpildītājam tie jāuzglabā līdz brīdim, kad nepieciešams tos izmantot uzturēšanas Darbu veikšanai.
5.11. Veicot lietus ūdens kanalizācijas sistēmas maģistrālo kolektoru ikdienas uzturēšanas darbus, Izpildītājs ir materiāli atbildīgs par inženierkomunikāciju aizsardzības noteikumu, vides aizsardzības noteikumu un satiksmes drošības pasākumu izpildi. Gadījumā, ja uzturēšanas darbu veikšanas laikā tiks bojātas inženierkomunikācijas un/vai cits 3 personu īpašums, izpildītājam jānodrošina bojāto komunikāciju atjaunošanu par Izpildītāja līdzekļiem.

5.12. Izpildītāja rīcībā ir jābūt visas Darbu veikšanai nepieciešamās iekārtas, mašīnas, materiāli, personāla u.c. resursi.
5.13. Nekavējoties pēc informācijas par kanalizācijas kolektoru bojājumiem, u.tml. saņemšanas no Pasūtītāja, jebkuras trešās personas (piem., policijas, ceļu satiksmes dalībniekiem) vai pēc Izpildītāja organizētajā apsekošanā konstatētā, Izpildītājs izbrauc uz notikuma vietu un novērš radušos situāciju vai, ja tas uzreiz nav iespējams, - uzstāda ceļa zīmes vai citus nepieciešamos tehniskos līdzekļus tajās vietās, kas traucē satiksmi vai rada draudus tās drošībai. Šajā punktā paredzētās darbības Izpildītājam jāveic ne vēlāk kā 3 (trīs) stundu laikā no informācijas saņemšanas.
5.14. Izpildītājam ir pienākums aprīkot ūdens atsūknēšanas transporta līdzekļus ar video ierakstītāju ar SSD, 4G, GPS un tiešsaistes funkcionalitāti (video ierakstītājs), kas nodrošina transporta līdzekļu izsekošanas iespēju tiešsaistē jebkurā Pasūtītājam pieejamā programmatūrā interneta vidē. Video ierakstītājiem jābūt aprīkotiem ar datuma un laika indikatoriem, tiem skaidri jāfiksē darbu izpildes process, kā arī darbu izpildes vieta, piesaistot to apkārtējiem objektiem dabā (krustojums, ēkas Nr., pieturvieta u.c.). Datu glabāšanu Izpildītājs nodrošina 2 (divus) mēnešus. Video faila daļu par konkrētu objektu elektroniskā veidā Izpildītājs pēc pieprasījuma iesniedz Pasūtītājam 1 (vienas) darba dienas laikā. Gadījumā, ja pēc pasūtītāja pieprasījuma, izpildītājs nevar nodrošināt piekļuvi video failam par konkrēto objektu, minētie darbi netiek apmaksāti.
5.15. Ja Izpildītājs ar saviem resursiem nespēj nodrošināt ūdens atsūknēšanu no Rīgas valstspilsētas pašvaldības ielām Pasūtītāja pieprasītajā apjomā, Izpildītājam ir pienākums piesaistīt apakšuzņēmējus.
5.16. Pirms Līgumā paredzēto lietus ūdens kanalizācijas tīklu skalošanas darbu uzsākšanas Izpildītājam ir jānoslēdz līgums par ūdens izmantošanu ar SIA „Rīgas ūdens”, vienojoties par samaksas apmēru un saskaņojot ūdens ņemšanas hidrantu atrašanās vietas.
5.17. Izpildītājam jāspēj nodrošināt vismaz 2 (divas) vienlaicīgi strādājošas pastāvīgas brigādes. Izpildītājam, lai nodrošinātu ekonomisku un nepārtrauktu lietus ūdens pārsūknēšanu, jābūt pietiekošam sūknēšanas iekārtas operatoru skaitam, kuru kvalifikācija atbilst tehniskajām prasībām. Lietusgāžu (nokrišņu daudzums pārsniedz attiecīgā perioda vidējo nokrišņu daudzumu saskaņā ar Valsts sabiedrības ar ierobežotu atbildību “Latvijas Vides, ģeoloģijas un meteoroloģijas centrs” datiem) laikā nodrošināt ne mazāk kā 8 (astoņu) ūdens atsūknēšanas mašīnu vienlaicīgu darbību.
5.18. Lietus ūdens kanalizācijas sistēmu remontdarbus, kuri nav saistīti ar avārijas gadījumu novēršanu, Izpildītājs veic pēc Pasūtītāja norādījumiem, Pušu savstarpēji saskaņotā termiņā.
6. Apakšuzņēmēji
6.1. Izpildītāja Konkursa piedāvājumā norādītos speciālistus un apakšuzņēmējus pēc Līguma noslēgšanas drīkst nomainīt tikai ar Pasūtītāja rakstveida piekrišanu. Pasūtītājs nepiekrīt speciālistu un apakšuzņēmēju nomaiņai, ja pastāv kāds no šādiem nosacījumiem:

6.1.1. piedāvātais speciālists neatbilst Konkursa nolikumā noteiktajām prasībām, kas attiecas uz attiecīgo speciālistu vai tam nav vismaz tāda kvalifikācija un pieredze kā speciālistam, kas tika vērtēts Konkursā;

6.1.2. piedāvātais apakšuzņēmējs neatbilst Konkursa nolikumā izvirzītajam prasībām, kas attiecas uz apakšuzņēmējiem;

6.1.3. tiek nomainīts apakšuzņēmējs, uz kura spējām Konkursā Izpildītājs balstījies, lai apliecinātu savas kvalifikācijas atbilstību Konkursa nolikumā noteiktajām prasībām, un piedāvātajam apakšuzņēmējam nav vismaz tāda pati kvalifikācija, uz kādu Konkursā Izpildītājs atsaucies, apliecinot savu atbilstību Konkursa nolikumā noteiktajām prasībām, vai tas atbilst Konkursa nolikumā minētajiem izslēgšanas nosacījumiem;

6.1.4. piedāvātais apakšuzņēmējs, kura sniedzamo pakalpojumu vai veikto darbu vērtība ir vismaz EUR 10 000 (desmit tūkstoši euro un 00 centi) no Līguma summas, atbilst Konkursa nolikumā minētajiem izslēgšanas nosacījumiem;

6.1.5. apakšuzņēmēja maiņas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši Konkursa dokumentos noteiktajiem piedāvājuma izvērtēšanas kritērijiem.

6.2. Izpildītājs drīkst veikt jauna apakšuzņēmēja, kura sniedzamo pakalpojumu vai veicamo darbu vērtība ir vismaz EUR 10 000 (desmit tūkstoši euro un 00 centi) no Līguma summas, iesaistīšanu Līguma izpildē, ja Izpildītājs par to  paziņojis Pasūtītājam un saņēmis Pasūtītāja rakstveida piekrišanu apakšuzņēmēja iesaistīšanai Līguma izpildē. Pasūtītājs nepiekrīt jauna apakšuzņēmēja iesaistīšanai Līguma izpildē, ja pastāv kāds no šādiem nosacījumiem:

6.2.1. uz piedāvāto apakšuzņēmēju attiecas Konkursa nolikumā minētie izslēgšanas nosacījumi;

6.2.2. jauna apakšuzņēmēja iesaistīšanas rezultātā tiktu izdarīti tādi grozījumi pretendenta piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši Konkursa dokumentos noteiktajiem piedāvājuma izvērtēšanas kritērijiem.

6.3. Pasūtītājs pieņem lēmumu atļaut vai atteikt Izpildītāja personāla vai apakšuzņēmēja nomaiņu vai jauna apakšuzņēmēja iesaistīšanu Līguma izpildē Līguma 6.1. un 6.2.punktā minētajos gadījumos 5 (piecu) darba dienu laikā pēc tam, kad ir saņēmis visu informāciju un dokumentus, kas nepieciešami lēmuma pieņemšanai saskaņā ar Līguma 6.1. un 6.2.punktu.

6.4. Izpildītājs uzņemas pilnu atbildību par apakšuzņēmēju darbu un to nodarītiem zaudējumiem.

7. Informācijas sniegšana
7.1. Izpildītājs atbild uz Pasūtītāja informācijas pieprasījumiem vai citiem iesniegumiem tā norādītajos termiņos. Pēc Pasūtītāja pieprasījuma Izpildītājs atbild arī uz trešo personu iesniegumiem, kas saistīti ar Darbu veikšanu, atbildi sagatavojot Iesniegumu likumā noteiktajos termiņos un pirms atbildes nosūtīšanas saskaņojot atbildes projektu ar Pasūtītāju.
7.2. Izpildītāja inženiertehniskais darbinieks (dežurants) Satiksmes vadības centram sniedz informāciju par apstākļiem, kas var ietekmēt satiksmes drošību – piesārņojumu, iesēdumiem, izskalojumiem, plūdiem, komunikāciju aku bojājumiem, bojātiem mehānismiem. Nepieciešamības gadījumā jāinformē arī Valsts policija vai Valsts ugunsdzēsības un glābšanas dienests. Informācija jāsniedz nekavējoties pēc apstākļu konstatēšanas.

7.3. Izpildītājam ir pienākums sniegt informāciju Satiksmes vadības centram par ūdens atsūknēšanas darbu veikšanu. Detalizēti jāsniedz šāda informācija: tehnikas vienību skaits, kas veic ūdens atsūknēšanas darbus, tehnikas izbraukšanas laiks, darba maršruti un informācija par darbu pabeigšanu. Informācija jāsniedz ne vēlāk kā 30 (trīsdesmit) minūtes pēc darbu uzsākšanas un darbu pabeigšanas.

7.4. Izpildītājam jāveic visu izpildīto Darbu uzskaite un dokumentēšana ar Pasūtītāju saskaņotā formā, iesniedzot Pasūtītājam (nosūtot uz Pasūtītāja e-pastu) ikdienas operatīvās ziņas un atskaites par Darbiem un to apjomiem līdz nākamās dienas plkst.10:00. Apkopojums par nedēļas paveiktajiem darbiem jāiesniedz līdz pirmdienas plkst. 8:30.
7.5. Izpildītājam ir pienākums nekavējoties pēc Pasūtītāja pieprasījuma sniegt Pasūtītājam informāciju, kas paredzēta masu saziņas līdzekļu (prese, televīzija, radio u.tml.) pārstāvju informēšanai par veiktajiem vai plānotajiem Darbiem u.tml, un/vai pēc Pasūtītāja norādījuma norīkot darbinieku, kurš, sniedzamo informāciju iepriekš saskaņojot ar Pasūtītāju, patstāvīgi informē masu saziņas līdzekļu pārstāvjus par veiktajiem vai plānotajiem Darbiem u.tml. jautājumiem.
7.6. Izpildītājam ir pienākums 5 (piecu) darba dienu laikā pēc Pasūtītāja pieprasījuma saņemšanas rakstveidā sniegt jebkādu informāciju, kas saistīta ar Līguma izpildi, un kas nepieciešama Pasūtītājam, lai atbildētu uz trešo personu sūdzībām, iesniegumiem u.tml.
8.  Darbu izpildes kvalitātes novērtēšana un trūkumu novēršana

8.1. Pasūtītājam ir tiesības jebkurā laikā pārbaudīt Darbu izpildes kvalitāti un Darbu izpildes atbilstību Līgumā un spēkā esošajos normatīvajos aktos noteiktajām prasībām, reģistrējot atklātos trūkumus saskaņā ar Līguma 8.4.punktu.

8.2. Ja pārbaudē nepieciešama Izpildītāja dalība, Pasūtītājs informē Izpildītāju pa e-pastu un kontaktpersonas tālruni par pārbaudes veikšanas laiku un par tikšanās vietu pārbaudes veikšanai vismaz 2 h stundas iepriekš. Izpildītājam ir pienākums piedalīties pārbaudē, par kuru Izpildītājs ir prasībām atbilstoši brīdināts.

8.3. Darbu izpildes kvalitāte tiek novērtēta vizuāli, un, ja nepieciešams, arī uzņemot fotogrāfijas, veicot CCTV inspekciju, veicot mērījumus, tajā skaitā ģeodēziskos uzmērījumus.
8.4. Pārbaudes gaitā atklātie trūkumi (piemēram, Darbu neizpilde vai izpildīto Darbu neatbilstība noteiktajām prasībām) tiek reģistrēti Darbu izpildes novērtēšanas aktā, kuru paraksta Pasūtītājs un Izpildītājs.

8.5. Pasūtītājs aprēķina Izpildītājam līgumsodu par Darbu izpildes novērtēšanas aktā konstatēto trūkumu saskaņā ar Līguma 9.1.punktā noteikto. Neatkarīgi no līgumsoda piemērošanas Izpildītājam ir pienākums novērst aktā konstatēto trūkumu 24 h laikā pēc akta sastādīšanas vai citā Pasūtītāja noteiktā termiņā, ja 24  h laikā tehniski nav iespējams novērst aktā konstatētos trūkumus. Ja Izpildītājs nenovērš trūkumu minētajā termiņā, Pasūtītājs aprēķina Izpildītājam atkārtotu līgumsodu dubultā apmērā, kā sākotnējais līgumsods par konstatēto trūkumu.

9. Līgumsodi
9.1. Pasūtītājs aprēķina Izpildītājam līgumsodu šādos gadījumos un apmēros: 

	
	Līgumsodu  pamatojums
	Līgumsodi

	9.1.1.
	Izpildītājs nenodrošina Līguma 5.13. un 5.17.punkta prasību izpildi
	1000 euro

	9.1.2.
	Izpildītājs nenodrošina darbā iesaistītajām tehnikas vienībām uzstādīto GPS un videofiksatoru darbību (par katru tehnikas vienību katru kalendāro dienu)
	700 euro

	9.1.3.
	Nepareizu datu sniegšana pasūtītājam par izpildītajiem Darbiem
	200 euro

	9.1.4.
	Līguma 5.19.punktā paredzēto darbu izpildes termiņa kavēšana 
	0,1 % apmērā no veicamo darbu summas par katru nokavēto dienu

	9.1.5.
	Citi tehnisko specifikāciju vai Līguma noteikumu pārkāpumi
	300 euro


9.2. Līguma 8.5.punktā paredzētajā gadījumā Pasūtītājs aprēķina Izpildītājam atkārtotu līgumsodu dubultā apmērā kā Līguma 9.1.punktā norādītais sākotnējais līgumsods par konstatēto trūkumu.

9.3. Ja Pasūtītājs neveic Līguma2.3.punktā noteiktos maksājumus, tad Pasūtītājs maksā Izpildītājam līgumsodu 0,1% apmērā no aizkavētā maksājuma summas par katru nokavēto maksājuma dienu, bet ne vairāk par 10% no nesamaksātās summas.
10. Pušu atbildība
10.1. Pušu saistības pret otru Pusi vai trešajām personām ietver atbildību par visiem tiešajiem un netiešajiem zaudējumiem, kas nodarīti otrai Pusei vai trešajām personām. Zaudējumu atlīdzināšanas fakts neatbrīvo Puses no pārējo ar Līgumu uzņemto saistību izpildes pienākuma.

10.2. Izpildītājs ir atbildīgs par jebkādiem Pasūtītājam vai trešajām personām nodarītajiem zaudējumiem, ja šie zaudējumi ir saistīti ar Līguma nosacījumu neizpildi. Izpildītājam šādi zaudējumi jāatlīdzina 10 (desmit) dienu laikā pēc Pasūtītāja rakstveida pieprasījuma saņemšanas, samaksājot attiecīgo naudas summu vai nu uz Pasūtītāja kontu bankā vai uz trešās personas kontu bankā.
10.3. Pusei nav tiesību atteikties no savu pienākumu izpildes arī gadījumā, ja otra Puse  nepilda savas finansiālās saistības. Tas neizslēdz un neierobežo Puses tiesības pielietot citus tiesību aizsardzības līdzekļus.

11. Līguma grozīšana

11.1. Vienību (Darbu veidu) cenas, kuras Izpildītājs ir norādījis Konkursa piedāvājumā, tiek koriģētas vienu reizi gadā sākot ar 2026.gada 1.janvāri, vadoties no LR Centrālās statistikas pārvaldes noteiktajiem visu būvniecības objektu izmaksu indeksiem un pārmaiņām (inflācija vai deflācija) iepriekšējā kalendārā gada trešajā ceturksnī (piemēram, ar 2026.gada 1.janvāri vienību cenas tiek koriģētas vadoties no LR Centrālās statistikas pārvaldes noteiktajiem visu būvniecības objektu izmaksu indeksiem un pārmaiņām (inflācija vai deflācija) 2025.gada 3.ceturksnī pret 2024.gada 3.ceturksni). 

11.2. Pasūtītājs ir tiesīgs mainīt uzturamo kolektoru apjomu, kā arī papildināt darbu sarakstu ar jaunu darba pozīciju, atkarībā no nepieciešamības (piemēram, kolektoriem, vai jaunu lietus ūdens kanalizācijas sistēmas elementu izbūvi (piemēram, filtrācijas/akumulācijas tvertnes, attīrīšanas iekārtas un tml.)). Pasūtītājam ir pienākums par izmaiņām informēt Izpildītāju 10 (desmit) dienas iepriekš.
11.3. Atkarībā no Pasūtītājam pieejamā finansējuma, Darbu nepieciešamības, meteoroloģiskajiem apstākļiem un citiem faktoriem Pasūtītājs ir tiesīgs mainīt Darbu apjomus, kas norādīti Līguma pielikumā Nr.2, ar nosacījumu, ka kopumā Darbu apjomi nevar tikt samazināti vairāk kā par 60% gadā no Līguma summas (Konkursā noteiktās darbu izmaksu kopsummas vienam gadam), izņemot gadījumus, kad Puses rakstiski vienojas par lielāku samazinājumu. 
12. Līguma izbeigšana
12.1. Izpildītājam ir tiesības vienpusēji atkāpties no Līguma, rakstveidā brīdinot Pasūtītāju 2 (divus) mēnešus iepriekš, gadījumā, ja Pasūtītājs neveic maksājumus un līgumsods sasniedz 10% no attiecīgā gada Līguma summas.

12.2. Pasūtītājam ir tiesības vienpusēji atkāpties no Līguma gadījumos, ja:

12.2.1. Darbs, saskaņā ar Pasūtītāja ekspertu slēdzienu, tiek pildīts nekvalitatīvi, pārkāpjot Līguma noteikumus;

12.2.2. Izpildītājs nepamatoti vismaz 3 (trīs) dienas nepilda no Līguma izrietošos Darbus un līdz ar to tiek apdraudēta satiksmes drošība;

12.2.3. Izpildītājam ir aprēķināti līgumsodi, kuru kopējā summa pusgada periodā sasniedz EUR 3000 (trīs tūkstoši euro);

12.2.4. pasludināts Izpildītāja maksātnespējas process, apturēta vai pārtraukta tā saimnieciskā darbība, uzsākta tiesvedība par Izpildītāja bankrotu vai tiek konstatēti citi apstākļi, kas liedz vai liegs Izpildītājam turpināt Līguma izpildi saskaņā ar Līguma noteikumiem vai kas negatīvi ietekmē Pasūtītāja tiesības, kuras izriet no Līguma;
12.2.5. Līgumā paredzēto Darbu izpildei netiek piešķirts finansējums vai piešķirtā finansējuma apjoma samazinājums pārsniedz Līguma 11.3.punktā paredzēto apjomu un Puses nevar vienoties par lielāku samazinājumu;
12.2.6. Publisko iepirkumu likuma 64.panta pirmajā daļā noteiktajos gadījumos;
12.2.7. saskaņā ar Starptautisko un Latvijas Republikas nacionālo sankciju likuma 11.1 pantā noteikto Līgumu nav iespējams izpildīt tādēļ, ka ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
12.3. Ja Līgums tiek izbeigts pēc Pasūtītāja iniciatīvas, Izpildītājs nekavējoties pēc attiecīga paziņojuma no Pasūtītāja saņemšanas pārtrauc Darbu, sastāda paveikto darbu nodošanas - pieņemšanas aktu, un, ja atsevišķi Darbi ir uzsākti, bet nav pabeigti, - atstāj Darbu vietu drošībā un kārtībā. Pasūtītājs samaksā Izpildītājam par visiem līdz Līguma izbeigšanai kvalitatīvi paveiktajiem un pieņemtajiem Darbiem. Pasūtītājs neatlīdzina Izpildītājam nekādus zaudējumus, kas saistīti ar Līguma izbeigšanu. 

13. Nepārvarama vara

13.1. Neviena no Pusēm nav atbildīga par saistību neizpildes vai nepienācīgas izpildes rezultātā otrai Pusei radītiem zaudējumiem, ja tas noticis nepārvaramas varas apstākļu rezultātā, kurus Puses nevarēja ne paredzēt, ne novērst.

13.2. Nepārvaramas varas apstākļu iestāšanās gadījumā saistību izpildes termiņš tiek atlikts attiecīgi tik ilgi, kamēr šie apstākļi beidzas. Šis noteikums ir attiecināms tikai uz tām saistībām (veicamajiem darbiem, sniedzamajiem pakalpojumiem), kuru izpilde tiek tādējādi kavēta.

13.3. Gadījumā, ja rodas nepārvaramas varas apstākļi, kas ietekmē Līguma atsevišķu darbu izpildes termiņus, bet netraucē izpildīt Līgumu kopumā, Puses saskaņo savu turpmāko rīcību attiecībā uz Līguma izpildi un tā termiņiem.

13.4. Pusei, kuras darbību apgrūtina nepārvaramas varas apstākļi, nekavējoties jāinformē par to otra Puse, pievienojot jebkādu informāciju, kas apliecina nepārvaramas varas apstākļus, un norādot uz šādu nepārvaramas varas apstākļu ietekmi uz Līguma izpildi, kā arī jāpieliek visas saprātīgās pūles, lai mazinātu nepārvaramas varas apstākļu radītās sekas.

13.5. Ja nepārvaramas varas apstākļi turpinās ilgāk par 2 (diviem) mēnešiem, Pusēm ir tiesības vienpusēji izbeigt Līguma darbību kopumā vai arī attiecībā uz to daļu, kuras izpildi traucē nepārvaramas varas apstākļi. Šādā gadījumā nevienai no Pusēm nav tiesību uz zaudējumu atlīdzību un tiek veikts norēķins par faktiski padarītajiem darbiem, kas ir nodoti Līgumā noteiktajā kārtībā.

14. Fizisko personu datu apstrāde

14.1. Pusei ir tiesības apstrādāt no otras Puses iegūtos fizisko personu datus tikai ar mērķi nodrošināt Līgumā noteikto saistību izpildi, ievērojot normatīvajos aktos noteiktās prasības šādu datu apstrādei un aizsardzībai, tajā skaitā no 2018.gada 25.maija ievērojot Eiropas Parlamenta un Padomes 2016.gada 27.aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasības.

14.2. Pusei, kura nodod otrai Pusei fizisko personu datus apstrādei, atbild par piekrišanu iegūšanu no attiecīgajiem datu subjektiem vai cita pamatojuma esību fizisko personu datu likumīgai apstrādei.

14.3. Puses apņemas nenodot tālāk trešajām personām no otras Puses iegūtos fizisko personu datus, izņemot gadījumus, kad Līgumā ir noteikts citādāk vai normatīvie akti paredz šādu datu nodošanu.

14.4. Neskatoties uz iepriekšējā punktā minēto, Izpildītājs piekrīt, ka Pasūtītājs nodod no Izpildītāja saņemtos fizisko personu datus trešajām personām, kas sniedz Pasūtītājam pakalpojumus un ar kurām Pasūtītājs sadarbojas tā darbības un Līguma izpildes nodrošināšanai.

14.5. Puses apņemas pēc otras Puses pieprasījuma iznīcināt no otras Puses iegūtos fizisko personu datus, ja  izbeidzas nepieciešamība tos apstrādāt Līguma izpildes nodrošināšanai.
15. Strīdu risināšana

15.1. Pretenzijas, kas saistītas ar Līguma izpildi, Puses apņemas izskatīt 5 (piecu) darba dienu laikā, skaitot no nākamās darba dienas pēc rakstveida pretenzijas saņemšanas dienas.

15.2. Strīdus gadījumos Puses var pieaicināt ekspertus, kas sagatavo slēdzienu par Pasūtītāja vai Izpildītāja norādīto trūkumu, nepilnību vai pārkāpumu pamatotību. Izpildītājs sedz eksperta pieaicināšanas izdevumus, ja eksperta atzinumā ir atzīti par pamatotiem Pasūtītāja norādītie trūkumi vai pārkāpumi, pretējā gadījumā eksperta izdevumus sedz Pasūtītājs.

15.3. Strīdi tiek risināti sarunu ceļā, bet, ja Puses nepanāk vienošanos sarunu ceļā, strīdi tiek risināti tiesā saskaņā ar spēkā esošajiem normatīvajiem aktiem.

16. Nobeiguma noteikumi
16.1. Līgums stājas spēkā ar tā abpusēju parakstīšanas brīdi un ir spēkā līdz Līgumā noteikto saistību izpildei, kas ir ne vēlāk kā līdz 2029.gada 31.decembra plkst.24:00.

16.2. Visi Līguma pielikumi pēc Līguma abpusējas parakstīšanas kļūst par tā neatņemamu sastāvdaļu un ir grozāmi tikai rakstveidā un pēc abpusējas saskaņošanas. Nekādi mutiski papildinājumi un vienošanās netiek uzskatīti par Līguma sastāvdaļu.

16.3. Jebkuri oficiāli paziņojumi, kas nosūtāmi starp Pusēm ir izdarāmi rakstveidā, nosūtot pa e-pastu, ierakstīta pasta sūtījuma veidā vai nododami otrai Pusei pret parakstu. Paziņojumus uzskata par saņemtiem:

16.3.1. otrajā darba dienā, ja nosūtīti pa e-pastu;

16.3.2. septītajā kalendārajā dienā pēc paziņojuma nodošanas pasta iestādē, ja paziņojums ierakstīta  pasta sūtījumā nosūtīts pa pastu;

16.3.3. ar personiskas nodošanas brīdi attiecīgajam pārstāvim, ja paziņojums nogādāts ar Puses pārstāvja starpniecību.

16.4. Gadījumā, ja Līgumā nav noregulēts kāds Pušu savstarpējo attiecību aspekts, piemērojams Civillikuma vai citu speciālo normatīvo aktu regulējums.

16.5. Pušu pārstāvji:

16.5.1. No Pasūtītāja puses Līguma izpildi un termiņus kontrolē: Uzturēšanas pārvaldes Lietusūdens kanalizācijas nodaļas vadītājs [..] 
Saziņai ar Pasūtītāju Puses izmanto vienlaicīgi arī Pasūtītāja e-pasta adresi: amd@riga.lv. 
Aktus paraksta Uzturēšanas pārvaldes priekšnieks.
16.5.2. Izpildītājs Līguma izpildes nodrošināšanai pilnvaro: [..].
16.6. Līgums ir saistošs Pušu tiesību un saistību pārņēmējiem.

16.7. Ja kāds no Līguma noteikumiem ir vai kļūst spēkā neesošs, tas nekādā veidā neietekmē pārējo Līguma nosacījumu spēkā esamību.

16.8. Līgumam tiek pievienoti zemāk uzskaitītie dokumenti, kas ir Līguma pielikumi un ir Līguma neatņemamas sastāvdaļas:
Nr.1 “Rīgas lietus ūdens kanalizācijas sistēmas uzturēšanas darbu tehniskās prasības” uz 30 (trīsdesmit) lapām;
Nr.2  “Darbu daudzumu un izmaksu saraksts lietus ūdens kanalizācijas sistēmas maģistrālo kolektoru uzturēšanai Daugavas kreisajā krastā Rīgā” uz 2 (divām) lapām”;
Nr.3 “Vienību cenu kalkulācijas veidlapa” uz 83 (astoņdesmit trīs) lapām;
Nr.4 “Lietus ūdens kanalizācijas sistēmas maģistrālo kolektoru Daugavas kreisajā krastā Rīgā uzturēšanas darbu gada izmaksu sadalījums pa mēnešiem” uz 1 (vienas) lapas;
Nr.5 “Darbu pieņemšanas akts - veidlapa” uz 1 (vienas) lapas.
16.9. Līguma pamatteksts sagatavots uz 12 (divpadsmit) lapām latviešu valodā, ar pielikumiem uz 117 (viens simts septiņpadsmit) lapām, parakstīts ar drošu elektronisko parakstu, kas satur laika zīmogu. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums.
17. Pušu paraksti un rekvizīti

[..]
(elektroniskais paraksts)

